
Parlamentul României

Camera Deputaţilor

Comisia pentru muncă şi protecţie socială
	Bucureşti,
	28 aprilie 2021

	Nr.
	4c-9/721


Către

BIROUL PERMANENT AL CAMEREI DEPUTAŢILOR

Vă înaintăm, alăturat, raportul asupra proiectului de Lege pentru acordarea stimulentului de risc persoanelor care lucrează în servicii de îngrijire pentru vârstnici, trimis Comisiei pentru muncă şi protecţie socială în procedură obişnuită, cu adresa nr. PLx 533/2020 din 8 septembrie 2020, pentru dezbatere pe fond.

PREŞEDINTE,
OANA SILVIA ŢOIU

Parlamentul României

Camera Deputaţilor

R A P O R T

asupra proiectului de Lege pentru acordarea stimulentului de risc persoanelor care lucrează în servicii de îngrijire pentru vârstnici
În temeiul art.94 din Regulamentul Camerei Deputaţilor, republicat, cu modificările şi completările ulterioare, Comisia pentru muncă şi protecţie socială a fost sesizată, prin adresa nr.PLx 533/2020 din 8 septembrie 2020 cu dezbaterea pe fond, în procedură obişnuită, a proiectului de Lege pentru acordarea stimulentului de risc persoanelor care lucrează în servicii de îngrijire pentru vârstnici.
Proiectul de lege are ca obiect de reglementare  completarea art.8 din Ordonanţa de urgenţă a Guvernului nr.43/2020, cu un nou alineat, alin.(11), în scopul acordării stimulentului de risc şi pentru personalul angajat al serviciilor sociale de tipul serviciilor de îngrijire la domiciliu pentru bătrâni, respectiv al centrelor rezidenţiale pentru persoane vârstnice. De asemenea, este preconizată reglementarea unei măsuri prin care, pe perioada stării de urgenţă, personalul menţionat mai sus să fie asimilat personalului medical în privinţa acordării sporurilor de risc şi a stimulentelor prezente şi viitoare, acordate de stat în considerarea eforturilor de combatere a pandemiei.
La întocmirea prezentului raport, Comisia a avut în vedere:

· avizul negativ al Consiliului Legislativ (nr.536/3.06.2020)

· avizul favorabil al Consiliului Economic şi Social (nr.3956/25.05.2020)

· avizul favorabil al Comisiei pentru drepturile omului, culte şi problemele minorităţilor naţionale (nr.4c-6/494/16.09.2020)

· punctul de vedere, negativ, al Guvernului (nr.1151/30.06.2020).

La dezbaterile care au avut loc în şedinţa comisiei din 27 aprilie 2021 au participat, în conformitate cu prevederile art.55 şi 56 din Regulamentul Camerei Deputaţilor, republicat, cu modificările şi completările ulterioare: 
· dna Mihaela Cătălina Bădoiu, Secretar de Stat, Ministerul Investiţiilor şi Proiectelor Europene
· dl Cătălin Boboc, Secretar de Stat, Ministerul Muncii şi Protecţiei Sociale 
· dl Mihai Dragoş, vicepreşedinte, Consiliul Economic şi Social.
La lucrările comisiei şi-au înregistrat prezenţa 20 de deputaţi, din totalul de 21 de membri ai comisiei.

Raportul comisiei a fost adoptat cu majoritate de voturi (un vot împotrivă şi 3 abţineri).

Proiectul de lege face parte din categoria legilor ordinare, conform prevederilor art.73 alin.(1) din Constituţia României, republicată. 

Proiectul de lege a fost adoptat de Senat în şedinţa din 2 septembrie 2020.
Camera Deputaţilor este Cameră decizională, potrivit prevederilor art.75 din Constituţia României, republicată, şi ale art.91 din Regulamentul Camerei Deputaţilor, republicat, cu modificările şi completările ulterioare.

În urma finalizării dezbaterilor, Comisia propune Plenului Camerei Deputaţilor respingerea proiectului de lege întrucât a rămas fără obiect. Acordarea stimulentului de risc pentru angajații centrelor rezidențiale de îngrijire și asistență a persoanelor vârstnice, centrelor rezidențiale pentru copii și adulți, cu și fără dizabilități, precum și pentru angajații centrelor rezidențiale destinate altor categorii vulnerabile ale furnizorilor publici și privați, prevăzute în Nomenclatorul serviciilor sociale, care au fost izolați preventiv la locul de muncă pe perioada stării de urgență, este prevăzută într-un proiect de lege aflat în procedură legislativă, fiind susţinut de Guvern în forma adoptată de comisia noastră la data de 20 aprilie 2021.
De asemenea, trebuie precizat că măsurile propuse se regăsesc la art.7, atât în actul de bază, cât şi în modificările ulterioare ale acestuia, iar adoptarea lor ar încălca principiul interzicerii paralelismului legislativ. 

Astfel, potrivit prevederilor art.16 alin.(1) din Legea nr.24/2000 privind normele de tehnică legislativă pentru elaborarea actelor normative, republicată, cu modificările şi completările ulterioare, este interzisă instituirea aceloraşi reglementări în mai multe articole sau alineate din acelaşi act normativ ori în două sau mai multe acte normative.

PREŞEDINTE,



SECRETAR,


Oana Silvia Ţoiu


Eugen Neaţă 

Întocmit, 

Şef birou Lidia Vlădescu

